Video: Massamoordenaar se dodelike wraak op vroue | Maroela Media
Elliot Rodger (skermskoot uit die video)
Rodger sê in die video hy voel seksueel gefrustreerd, alleen en treurig.
Rodger het Vrydagaand eers drie mans by sy woonstel met 'n skerp voorwerp doodgesteek, voordat hy in sy swart BMW lukraak op voetgangers by verskeie liggings in Isla Vista, Santa Barbara, losgebrand het. Twee vroue is buite 'n dameskoshuis doodgeskiet en nog een persoon is buite 'n deli doodgeskiet. Sewe mense is tydens die wilde skietery beseer.
"Julle verdien om uitgewis te word, en ek sal dit vir julle gee," sê hy in die video. "Julle het nooit genade aan my betoon nie, so ek sal vir julle geen genade gee nie. Julle het my gedwing om my hele lewe lank swaar te kry, en nou sal ek seker maak dat julle almal swaarkry. Ek wag al lank hiervoor."
Ná 'n skietery met die polisie is hy dood aangetref in sy swart BMW. Hy het 'n skietwond in sy kop gehad en die polisie vermoed hy het selfmoord gepleeg.
Sheriff Bill Brown van Santa Barbara het gesê dit is "baie duidelik" dat die skieter "baie erg geestelik versteurd" is. "Dit is duidelik die werk van 'n mal mens," het hy gesê.
Die polisie het beslag gelê op drie semi-outomatiese vuurwapens. Al die wapens is wettig aangeskaf en Rodger was die geregistreerde eienaar.